12. schôdza NR SR - 1.deň - B. popoludní
Dátum: 2020-09-16
Poslanec: Mazurek, Milan (ĽS Naše Slovensko)
Druh vystúpenia: Vystúpenie v rozprave

149. Pán predsedajúci, ja si dovolím chvíľku počkať, kým sa plénum ukľudní a potom začnem. (Vstup predsedajúceho.) Šeliga, Juraj, podpredseda NR SR Samozrejme. Panie poslankyne, páni poslanci, tí, ktorí máte záujem sa zapájať ďalej do rozpravy k novele, k návrhu novely Zákonníka práce, samozrejme, ste viac ako vítaní. Ostatných poprosím, aby sa alebo utíšili alebo išli diskutovať mimo rokovaciu sálu, aby sme mohli pokračovať v rozprave. Mazurek, Milan, poslanec NR SR Dobre. Tak, vážený predsedajúci, vážený pán minister, ctené kolegyne, kolegovia, minister práce, sociálnych vecí a rodiny pán Milan Krajniak tu predkladá novelu zákona o minimálnej mzde, ktorá nebude znamenať nič iné iba to, že ľudia dostanú menej, ako reálne očakávali, ako mali prisúdené na základe zákona, ktorý bol schválený v minulom volebnom období. Ja musím z tohto miesta priznať, pán Krajniak, že vy ste pre mňa ako minister najväčším sklamaním zo všetkých členov vlády. Nie preto, že by som cítil nejaké veľké osobné animozity, ale pretože ste to boli práve vy, kto v minulom volebnom období opakovane hlasoval prakticky za všetky rôzne sociálne opatrenia. Vy konkrétne a práve preto mi to teraz príde ako obrovské pokrytectvo, naozaj neuveriteľné farizejstvo, keď ľuďom hovoríte, že to, čo ste sám presadzoval... (Prerušenie vystúpenia predsedajúcim.) Šeliga, Juraj, podpredseda NR SR Prepáčte. Pani poslankyne; pán poslanec, prepáčte. Panie poslankyne, páni poslanci, poprosím vás naozaj, aby ste sa utíšili. Napriek tomu, že pán poslanec Mazurek má silný hlas, tak nech je pokoj v rokovacej sále a mohol on spokojne pokračovať. Mazurek, Milan, poslanec NR SR ... to, čo ste sami presadzovali, to, na základe čoho ste si robili predvolebnú politickú kampaň, teraz jednoducho nedodržíte. Ja viem, že z vašej strany ide o opakované kontinuálne nedodržiavanie vašich sľubov, vašich verejných záväzkov. Pretože to bolo práve v roku 2015, kedy ste vy osobne vo vysielaní rádia InfoVojna povedali celému národu, že mu garantujete, že sa nikdy nebudete uchádzať o volenú funkciu, že nikdy nechcete byť minister, nikdy nechcete byť poslanec Národnej rady, a práve na tomto si staviate základ svojej dôvery. Toho, aby vám občania mohli dôverovať. Potom ste kandidovali za poslanca, za prezidenta, teraz ste ministrom. Čiže očividne vaše slová, pán minister, bohužiaľ, to sú fakty, neznamenajú veľmi veľa. Rozumiem tomu, že sa v tejto ťažkej dobe, v tejto kríze, ktorej ste nesmierne pomohli tými úplne prehnanými opatreniami na začiatku tohto roka a tým, čo teraz opätovne robíte, čo vôbec nie je adekvátne vzhľadom na nebezpečenstvo toho vírusu, o ktorom sa tu toľko hovorí, spôsobili veľkú časť ekonomickej krízy, ktorej teraz musíme čeliť. Opakovane hovoríte o vysokom deficite štátneho rozpočtu a o tom, že jednoducho nemáme peniaze na zvýšenie minimálnej mzdy, že potrebujete vyhovieť záujmom zamestnávateľov a snažíte sa taktiež nejakým dialógom dospieť k dohode aj so zástupcami zamestnancov. Osobne ste tu povedali, že ste urobili všetko pre to, aby dialóg prebiehal v čo najlepšej možnej miere, aby sa tento návrh dostatočne prediskutoval a aby ste našli zhodu medzi všetkými záujmami ľudí, ktorí sú v tomto zahrnutí. Bohužiaľ ale združenie odborov KOVO má úplne iný názor. Protestujú v uliciach, hovoria, že ste arogantný, že pristupujete úplne inak, ako verejne deklarujete, a že sa jednoducho o niektorých veciach odmietate baviť a naozaj rozbíjate všetky princípy sociálneho dialógu. A verím tomu, že tak ako mnohí ekonómovia si aj vy uvedomujete, že ak chcete naštartovať ekonomiku v dobe krízy alebo po kríze, tak to najdôležitejšie a to najviac potrebné, čo musíte urobiť, je zabezpečiť, aby bola zvýšená spotreba, aby obyvatelia Slovenskej republiky mali v peňaženkách čo najväčšie množstvo peňazí a tieto objemy peňazí využívali na to, aby nakupovali tovar a služby, čo spôsobí zvýšenie spotreby a to koleso ekonomiky, ktorá bola krízou zadusená, sa jednoducho môže rozbehnúť. Lenže tým, že budete odmietať zvyšovať minimálnu mzdu, tomuto rozhodne nepomôžete. Odteraz; o tých opatreniach proti tomu chrípkovému vírusu sa veľmi baviť nechcem, pretože môj názor na to je verejne známy. Bolo tu povedané mnohými poslancami, že cieľom vlády by malo byť, aby ľudia nezarábali minimálnu mzdu, ale aby zarábali omnoho viac. Samozrejme, s týmto sa úplne stotožňujem, lenže problém je ten, že v chudobných regiónoch Slovenska, či už vezmeme Rimavskú Sobotu, Kežmarok, Sabinov, Sobrance, to je úplne jedno, na východe Slovenska prakticky každý jeden región, ľudia častokrát nemajú inú možnosť. Častokrát nemajú inú možnosť a práve minimálna mzda je jediným regulačným nástrojom vlády, ktorým môžete pomôcť týmto ľuďom zarábať viac a zlepšiť ich životnú situáciu. A práve preto očakávajú od vlády, že im túto minimálnu mzdu zvýši, pretože mnoho zamestnávateľov v týchto regiónoch jednoducho využíva chudobu tohto regiónu, využíva zúfalstvo tých ľudí, ktorí tam musia pracovať za tieto doslova smiešne výplaty, aby sa jednoducho mohlo krásne nabaliť. A rozumiem taktiež tomu, že chcete vyhovieť aj záujmom zamestnávateľov, ktorí to taktiež nemajú ľahké, pretože kríza na nich doľahla naozaj výrazným spôsobom, sú prerušené dodávateľské vzťahy, sú jednoducho zrušené zákazky, ktoré mali zazmluvnené, prichádzajú o obrovské milióny eur a nemôžu si dovoliť zvyšovať platy zamestnancom v takej miere, ako možno pôvodne plánovali. A preto je podľa mňa potrebné naliať si čistého vína a prestať tu hovoriť o nejakých fiktívnych číslach, lebo to si ja myslím jednoducho o tom, čo tu bolo hovorené. Minimálna mzda v tomto roku má byť nejakých 580 eur, to je neustále zdôrazňované, to je tu používané ako argument a v budúcom roku, ako vy navrhujete, teda 623 eur, o 30 eur menej, ako bolo pôvodne navrhované. Lenže obyčajný pracujúci človek nevidí 580 eur, nevidí ani 623 eur, tak prestaňme hovoriť v týchto vykrivených číslach. V roku 2020 človek, ktorý zarábal minimálnu mzdu, nedostal 580, ale 476 eur, lebo to je čistá mzda ľudí, to je čistá mzda ľudí, ktorí naozaj na Slovensku pracujú. A sami dobre viete, že z toho sa predsa vyžiť nedá. A tým, že im navýšite túto minimálnu mzdu na údajných 623 eur, o ktorých hovoril pán Kamenický, že keby ste s tým prišli domov, tak vás žena vyhná a nakope do zadku, tak oni reálne nedostanú 623 eur, dostanú 508 eur v čistom a ako sa z tohto dá vyžiť? A preto ja som tu otvoril túto tému vo faktickej poznámke, prečo sa vôbec nebavíte o znižovaní odvodového zaťaženia minimálnej mzdy. Ja rozumiem tomu, že chcete nájsť ten, tú zhodu medzi záujmami zamestnávateľov, medzi ich ekonomickými možnosťami a medzi záujmami zamestnancov. A preto, keď už ste chceli povedzme nastaviť tých 623 eur, prečo ste neprišli so znížením odvodového zaťaženia tejto minimálnej mzdy, čím ste mohli zabezpečiť, aby ľudia reálne mohli mať v peňaženkách viac peňazí, aby reálne mohli žiť lepší život, pretože na to, aby v roku 2021 zamestnávateľ mohol dať zamestnancovi čistú mzdu 508 eur, ho cena práce vyjde 842 eur. O 58 eur narastie cena práce pri minimálnej mzde z roka 2020 na rok 2021. To je nesmierne dôležitý údaj a chápem aj mnohých zamestnávateľov, predovšetkým malých podnikateľov, že toto príde do ich nákladov ako naozaj vysoké číslo, ktoré môže spôsobiť, že niektorých zamestnancov jednoducho nebudú môcť ďalej uživiť, že si ich nebudú môcť dovoliť, že budú musieť prepúšťať. A práve preto ste mali prísť so znížením odvodov, aby ľudia reálne dostali viac, pretože to, že zdvíhate minimálnu mzdu zo 476 na 508 eur, ľudí jednoducho nespasí. Štát z toho aj tak nakoniec inkasuje najviac a zamestnávatelia si to mnohí naozaj nemôžu dovoliť. A na záver ma doslova nieže uráža, ale, alebo rozčuľuje, ale nechápem výrokom, ako tu povedal pán poslanec Kremský, keď si pamätám presne to meno, a povedal tu, že podľa neho by mala byť minimálna mzda zmrazená. Čo tam, že ľudia zarábajú 476 eur v Sobranciach alebo v Sabinove? Čert ich vem. A ten istý poslanec, tí, ten istý typ poslancov, ktorí vám tu povedia, že ekonomika nemá na to, aby sme si mohli dovoliť zvýšenie minimálnej mzdy, a musíme túto mzdu zamraziť, pri debate o platoch poslancov, o platoch ministrov, o plate prezidentky, o platoch sudcov jednoducho nehovoria nič, ak to mám takto slušne povedať, alebo, naopak, bojujú za to, aby tieto platy boli zachované, a nie sú si ochotní od úst odtrhnúť ani desať eur. Rovnaká je debata o príspevkoch politickým stranám, dvakrát sme alebo trikrát sme to v minulom volebnom období navrhovali, teraz taktiež sú tu podobné návrhy a nijaká vôľa vlády pre potvrdenie alebo podporu takýchto návrhov neexistuje. Čiže na to, aby ste ľuďom zvýšili tú minimálnu mzdu o 476 eur, to príde mnohým liberálnym poslancom ako neuveriteľné, ale na to, aby si znížili v dobe krízy, ktorú sami podporujete opatreniami, svoje vlastné platy, to už jednoducho neprichádza v úvahu. A preto, pán minister, takýto návrh zákona jednoducho nemôžme podporiť, nemôžme sa s ním stotožniť a neviem si predstaviť, keď to takto pôjde ďalej, keď takto budete ľuďom ukracovať tieto ich sociálne zabezpečenia, možnosti, ako fungovať, keď naďalej budete ľuďom uberať aj to posledné, čo im ostalo, ďalší návrh zákona je 13. dôchodok, kam až Slovensko dotiahnete, z čoho ľudia budú žiť, z čoho budú platiť svoje účty. A keď naďalej bude pokračovať to šialenstvo s tým zatváraním obchodov, športovísk, divadiel, klubov a tak ďalej, naozaj, naozaj neviem, aké máte plány so Slovenskom, ale vyzerá to, že ho dotiahnete do úplnej chudoby a anarchie.